钦定古今图书集成/明伦汇编/官常典/第500卷 > 王彦昇
## 钦定古今图书集成/明伦汇编/官常典/第500卷 > 王彦昇

按《宋史》本传：“彦昇，字光烈，性残忍多力，善击剑，号王
剑儿。本蜀人，后唐同光中，蜀平，徙家洛阳。初事宦官
骠骑大将军孟汉琼，汉琼以其趫勇言于明宗，补东
班承旨。晋天福中，转内殿直。开运初，契丹围大名，少
帝幸澶渊，募勇敢才，赍诏纳城中，彦昇与罗彦瓌应
之，一夕突围而入，以功迁护圣指挥使。周广顺中，从”
向拱破太原兵虎亭南，斩敌帅王璋于阵，以功迁龙
捷右第九军都虞候，累转铁骑右第二军都校，领合
州刺史。世宗征淮南，从刘崇进、宋渥破金牛水砦，禽
伪军校阎承旺、范横。又从李重进捍吴兵于盛唐，斩
二千馀级。又从张永德攻瀛州，下束城，改散员都指
挥使。太祖北征，至陈桥，为众推戴，彦昇以所部先入
京，遇韩通于路，逐至第，杀之。初，太祖誓军入京，不得
有秋毫犯，及闻通死，意甚不乐，以建国之始，不及罪
彦昇。拜恩州团练使、领铁骑左厢都指挥使，后为京
城巡检。中夜诣王溥第，溥惊悸而出，既坐，乃曰：“此夕
巡警甚困，聊就公一醉耳。”彦昇意在求贿，溥佯不悟，
置酒数行而罢。翌日，溥密奏其事，乃出为唐州刺史。
乾德初，迁申州团练使。开宝二年，改防州防御使。是
冬，又移原州。西人有犯汉法者，彦昇不加刑，召僚属
饮宴，引所犯以手捽断其耳，大嚼卮酒下之，其人流
血被体，股栗不敢动，前后啖者数百人。西人畏之，不
敢犯塞。七年，以病代还，次乾州，卒，年五十八。太祖以
其专杀韩通，终身不授节钺。